Matematikk og statistikk - Matematiske realfag - bachelor | UiT
Liker du å løse sammensatte problemer? Stadig flere arbeidsplasser trenger ansatte som har kunnskaper innenfor dataanalyse, statistikk og beregning. Matematikk er et universelt språk for vitenskap, teknologi og ingeniørkunst. På denne studieretningen kan du lære hvordan matematikk og statistikk spiller en sentral rolle i samfunnet vi lever i.
Opptakskrav: Generell studiekompetanse + REALR2.
Matematikk og statistikk er en studieretning på bachelor i matematiske realfag. Studieretningen gir deg en bred utdanning innen matematiske fag og et sterkt matematisk grunnlag. Du får en stor grad av valgfrihet og fleksibilitet i valg av fag og retning etter interesse. Det kan være fag innenfor fysikk, informatikk, økonomi, kjemi, biologi eller samfunnsfag.
Dataanalyse, statistikk og vitenskapelig beregning er et gjennomgående tema i studieretningen. Statistikk er sentralt i flere fagfelt, som for eksempel innen klimaforskning, finans, økonomi og medisinsk bildebehandling.
Du kan lære mer om hvordan matematikk kan anvendes i løsning av praktiske problemstillinger. Eksempler på fagfelt innen anvendt matematikk kan være optikk, hydrodynamikk og atmosfærefysikk. På denne studieretningen kan du også studere ren matematikk. Dette gir innføring i avanserte matematiske teorier, algebra og analyse. Du vil kunne utvikle evner innen abstrakt tenking og lære å analysere og løse sammensatte problemstillinger.